มื้อเช้าวันนี้แวะมาทานติ่มซำกันแบบเบาๆ ที่ร้านติ่มซำนักวิ่ง 
 
[ที่ตั้งและบรรยากาศ] ร้านนี้ตั้งอยู่ด้านหลังเทศบาลนครหาดใหญ่ ร้านขนาดกว้างขวางเลยทีเดียว นั่งได้สบาย ไม่เบียดเสียดกันจนเกินไป ส่วนอุปกรณ์ต่างๆ ทั้งช้อนส้อม ถ้วย ชาม ตะเกียบ ถูกจัดวางอย่างเป็นระเบียบ ดูแล้วสะอาดสะอ้านดีครับ 

แค่เดินเข้ามาภายในร้านก็พบกับติ่มซำนานาชนิดให้เลือกสรรกัน แบบลายตา บางเข่งดูสร้างสรรค์และแปลกตาชนิดที่ว่าไม่เคยเจอมาก่อน แถมยังมีเมนูฟิวชันไม่รู้ครึ่งไหนครึ่งไหน อย่างผักโขมนึ่งชีส (มั้ง) นอกจากนี้ยังมีชุดอาหารเช้า และบะกุ๊ดเต๋ ให้สั่งกันตามระเบียบร้านติ่มซำ 

หลังจากเลือกโต๊ะที่นั่งก็เข้าไปหยิบจับติ่มซำกันได้ตามใจชอบ ระหว่างรอทางร้านยังมี WiFi ให้ใช้กันฟรีๆ ด้วยน่ะ ... เอากะเค้าสิ ร้านติ่มซำสมัยนี้ -*-  

ติ่มซำมี 2 ราคา แบบเข่งเล็ก ราคา 15 บาท และเข่งใหญ่ ราคา 20 บาท ดูเหมือนจะใกล้เคียงกับร้านทั่วไป แต่ผมว่าปริมาณหรือขนาดต่อคำ มันก็ไม่ได้ใหญ่มากนะ 

มาว่ากันที่รสชาติและความอร่อย โดยรวมผมถือว่าทานได้เรื่อยๆ ละกัน ไม่ถึงกับอร่อยเวอร์จนติดใจ ติ่มซำที่เป็นพวกเนื้อหมูสับ นึ่งมาได้กำลังดียังคงมีความชุ่มฉ่ำและรสหวานจากตัววัตถุดิบ แต่เนื้อไม่ได้เด้งกรุบๆ แบบหมูสับผสมกุ้ง ตามร้านดังๆ ของหาดใหญ่  ส่วนน้ำซุปที่เติมมาในถ้วยติ่มซำ มีรสเค็มปนหวานซดได้เพลินดีเหมือนกัน น้ำจิ้มมีทั้งแบบเผ็ดและหวาน ทานผสมๆ กันก็อร่อยดี ส่วนผักชีและผักกาดหอมมีให้ทานกันฟรีๆ ครับ 

ส่วนการบริการอันนี้ถือว่าพอใช้ละกัน สำหรับร้านที่มีคนพลุกพล่านแบบนี้ อาจจะได้รับการบริการไม่ทั่วถึงหรือว่าต้องรอกันสักหน่อย ส่วนความสะอาดของร้าน ผมมาในช่วงเช้าๆ ร้านยังคงสะอาดเรียบร้อยดูน่านั่งดีครับ 

โดยรวมที่เห็นจะติดใจเป็นอันดับแรก คือว่า หลากหลายของติ่มซำที่เรียงรายมาให้เลือกนี่แหละครับ ดูตื่นเต้นและมีความแปลกตามากกว่าที่อื่นๆ ส่วนรสชาติสำหรับจัดว่าพอทานได้ละกัน ไม่ได้ติดใจเป็นพิเศษ ราคาก็ตามมาตรฐานร้านติ่มซำ ครั้งนี้ทานกัน 2 คน สนนราคา 230 บาท สรุปว่าครั้งนี้ผมขอแปะไว้ก่อนละกัน 3 ดาว ครับ ^^  
